RESOLUCIÓN do 23 de marzo de 2009, da División de Recursos Humanos e Desenvolvemento Profesional, pola que se abre o prazo para que o persoal facultativo especialista de cota das categorías de licenciados sanitarios que teña recoñecidos os graos I e II de conformidade co Decreto 256/2006, do 28 de decembro, solicite o grao III de desenvolvemento profesional.
SERVIZO GALEGO DE SAÚDE — III. OUTRAS DISPOSICIÓNS — 06/04/2009

Como consecuencia das solicitudes presentadas e resoltas de conformidade co Decreto 256/2006, do 28 de decembro, polo que se regula o procedemento de xerarquización e acceso á carreira profesional do persoal estatutario especialista de cota do Servizo Galego de Saúde (DOG nº 7, do 10 de xaneiro), determinado persoal licenciado sanitario especialista de cota está incorporado ao réxime extraordinario de carreira profesional deseñado polo Decreto 155/2005, do 9 de xuño (DOG nº 112, do 13 de xuño). Esta incorporación especial ao réxime extraordinario de carreira profesional realizouse nun primeiro momento co recoñecemento dun pregrao e a súa percepción do correspondente complemento de carreira, que implica a vontade irreversible de optar pola integración nos servizos xerarquizados de atención especializada do Servizo Galego de Saúde. Por Resolución do 9 de xaneiro de 2008 (DOG nº 12, do 17 de xaneiro), abriuse o prazo para solicitar os graos I e II de desenvolvemento profesional, con
efectos do 1 de xullo de 2007.
Neste momento o proceso debe ter a súa continuidade, seguindo a secuencia temporal establecida nas referidas disposicións, co recoñecemento do grao III de desenvolvemento profesional a este persoal, con efectos do 1 de xullo de 2008.
A avaliación para o acceso ao grao III realizarase a través de informe asinado polo director xerente da institución sanitaria que versará sobre os resultados da participación do profesional na actividade asistencial e prestacional do centro.
En consecuencia, en uso das facultades outorgadas no Decreto 155/2005, do 9 de xuño, e no Decreto 256/2006, do 28 de decembro, logo de acordo adoptado na Mesa Sectorial de Negociación, esta división
RESOLVE:
Primeiro.-Obxecto.
Esta resolución ten por obxecto abrir o prazo para que o persoal estatutario especialista de cota das categorías de licenciados sanitarios que teña recoñecido os graos I e II de desenvolvemento profesional, de conformidade co Decreto 256/2006, do 28 de decembro (DOG nº 7, do 10 de xaneiro), solicite o acceso ao grao III.
Segundo.-Acceso ao grao III de desenvolvemento profesional.
Poderá solicitar o recoñecemento do grao III o persoal a que se refire a disposición primeira que cumpra os seguintes requisitos:
a) Servizos prestados na categoría ou especialidade: 18 anos.
Este requisito acreditarase mediante certificación de servizos prestados emitida polo centro correspondente.
b) Estar en situación de activo ou asimilada, acreditada mediante a certificación a que se fixo referencia na alínea a) anterior.
c) Superar favorablemente a avaliación, que se realizará a través dun informe detallado asinado polo director xerente da institución sanitaria correspondente, que versará sobre os resultados da participación do profesional na actividade asistencial e prestacional do centro.
Queda exceptuado do cumprimento deste último requisito o persoal que se atope nalgunha das situacións previstas no punto 1 do artigo 6 do Decreto 155/2005.
Para valorar o cumprimento dos requisitos referidos nas alíneas a) e b) atenderase á data 30 de xuño de 2008.
Terceiro.-Solicitudes.
Cada solicitante deberá cubrir unha única solicitude axustándose necesariamente ao modelo que figura como anexo desta resolución.
O profesional deberá presentar a solicitude a través de calquera dos procedementos do artigo 38 da Lei 30/1992, do 26 de novembro, advertindo que na folla de solicitude debe figurar o selo de rexistro, quedan os orixinais en poder da Administración e expídese copia para o interesado. A solicitude, xunto coa documentación acreditativa do cumprimento dos requisitos, dirixirase á comisión técnica de avaliación (licenciados sanitarios), no prazo que se inicia ao día seguinte da publicación desta resolución no Diario Oficial de Galicia e finaliza o 30 de abril de 2009.
O modelo de solicitude está publicado na páxina web do Servizo Galego de Saúde (www.sergas.es).
Cuarto.-Avaliación.
A avaliación será realizada pola comisión técnica de avaliación en atención do previsto na disposición adicional cuarta do Decreto 155/2005, do 9 de xuño (DOG nº 112, do 13 de xuño).
A comisión técnica de avaliación, realizará proposta de resolución sobre a estimación ou desestimación do recoñecemento do grao III de desenvolvemento profesional dirixida á División de Recursos Humanos e Desenvolvemento Profesional do Servizo Galego de Saúde. Esta proposta incluirá certificación sobre o cumprimento dos requisitos establecidos no Decreto 155/2005 e sobre o resultado favorable ou desfavorable da correspondente avaliación.
Santiago de Compostela, 23 de marzo de 2009.
Antonio José Fernández Paniagua
Director xeral da División de Recursos Humanos
e Desenvolvemento Profesional
Ver referencia pdf "06600D008P020.PDF"